COMUNICARE A COMISIEI Evaluarea măsurilor luate de POLONIA ca răspuns la Recomandarea Consiliului din 10 decembrie 2013 și de CROAȚIA ca răspuns la Recomandarea Consiliului din 28 ianuarie 2014 cu scopul de a pune capăt situației de deficit public excesiv /* COM/2014/0431 final */





1. Introducere La 10 decembrie 2013 și, respectiv, 28 ianuarie 2014, Consiliul a adoptat recomandări pentru Polonia și Croația, cu scopul de a pune capăt situației de deficit public excesiv din aceste țări. Consiliul a stabilit că, până la 15 aprilie 2014 și, respectiv, 30 aprilie, aceste țări trebuie să adopte măsurile necesare pentru a se conforma recomandărilor și să raporteze în mod detaliat cu privire la strategiile de consolidare pe care le au în vedere pentru atingerea obiectivelor. În ceea ce privește Polonia, Consiliul a hotărât la data de 10 decembrie 2013, în temeiul articolului 126 alineatul (8) din tratat, că Polonia nu a întreprins măsuri concrete ca răspuns la recomandarea Consiliului din 21 iunie 2013 pentru a-și corecta deficitul excesiv până în 2014 și, în temeiul articolului 126 alineatul (7) din tratat, a recomandat Poloniei să pună capăt situației de deficit excesiv până în 2015. În conformitate cu articolul 5 alineatul (1a) din Regulamentul (CE) nr. 1467/97 al Consiliului, Polonia a raportat cu privire la acțiunile întreprinse atât în programul său de convergență, transmis la 15 aprilie 2014, cât și într-un raport special transmis la aceeași dată. În ceea ce privește Croația, la 10 decembrie 2013, luând în considerare raportul său întocmit în temeiul articolului 126 alineatul (3) din tratat și avizul emis de Comitetul economic și financiar în conformitate cu articolul 126 alineatul (4) din tratat, Comisia a concluzionat că în Croația există un deficit excesiv. În consecință, Comisia a adresat Croației un aviz și a informat Consiliul în acest sens. La 28 ianuarie 2014, având în vedere că, în conformitate cu planurile naționale și previziunile Comisiei, în perioada 2013-2015 deficitele au rămas cu mult peste valoarea de referință de 3 % din PIB prevăzută în tratat, iar rata datoriei este preconizată să depășească valoarea de 60 % din PIB în 2014, continuând să crească până în 2015, Consiliul a hotărât, în conformitate cu articolul 126 alineatul (6) din tratat, că în Croația există un deficit excesiv și a emis o recomandare adresată acestei țări în temeiul articolului 126 alineatul (7) din tratat, în vederea încetării situației de deficit excesiv până în 2016. În conformitate cu articolul 3 alineatul (4a) din Regulamentul (CE) nr. 1467/97 al Consiliului, Croația a raportat cu privire la acțiunile întreprinse în cadrul programului său de convergență, transmis la 30 aprilie 2014. Comisia a analizat rapoartele transmise de statele membre, pentru a stabili dacă acestea au urmat recomandările emise în temeiul articolului 126 alineatul (7). 2. Evaluarea acțiunilor întreprinse Potrivit Regulamentului (CE) nr. 1467/97 și codului de conduită[1], se consideră că un stat membru a întreprins măsuri concrete dacă a acționat în conformitate cu recomandarea care i-a fost adresată în temeiul articolului 126 alineatul (7) din TFUE. Codul de conduită precizează că evaluarea măsurilor concrete trebuie să ia în calcul în special măsura în care statul membru în cauză a realizat sau nu obiectivele bugetare anuale și îmbunătățirea subiacentă anuală a soldului ajustat în funcție de ciclul economic și fără a include măsurile cu caracter excepțional și alte măsuri temporare, recomandată de Consiliu. Conform metodologiei utilizate pentru a evalua dacă s-au întreprins acțiuni concrete, Comisia examinează în primul rând dacă statul membru și-a atins obiectivul în materie de deficit nominal și dacă a reușit îmbunătățirea subiacentă a soldului său structural, astfel cum se prevede în recomandarea care i-a fost adresată în cadrul PDE. În caz afirmativ, procedura se suspendă. În cazul în care statul membru nu atinge obiectivul privind deficitul global sau nu reușește ameliorarea necesară a soldului structural, se efectuează o analiză aprofundată a motivelor acestei deficiențe pentru a evalua dacă statul membru a acționat în conformitate cu recomandarea (sau notificarea). Analiza aprofundată se bazează pe două măsuri complementare ale efortului bugetar: (i) o abordare „descendentă” (top-down), constând în calcularea variației soldului structural ajustat în funcție de variații care decurg din revizuirea creșterii potențiale a producției, din creșterea sau scăderea neprevăzută a veniturilor și din evenimente neprevăzute; și (ii) o abordare „ascendentă” (bottom-up), constând în estimarea impactului bugetar al măsurilor bugetare individuale puse în aplicare de guvern. Analiza aprofundată trebuie să fie completată de alte considerații calitative pertinente, care să permită Comisiei să emită o opinie autorizată în care să stabilească dacă statele membre au întreprins suficiente acțiuni de politică pentru a respecta recomandarea (sau notificarea) adresată în cadrul PDE. Dacă analiza aprofundată arată că statul membru în cauză și-a pus în aplicare angajamentele de politică, în evaluare se va concluziona că s-au întreprins măsuri concrete, oferind Consiliului posibilitatea de a prelungi termenul, chiar dacă obiectivul privind deficitul global nu a fost atins. Dacă analiza aprofundată arată că angajamentele de politică nu au fost puse în aplicare, iar obiectivul privind deficitul global nu a fost atins, în evaluare se va concluziona că nu au fost întreprinse măsuri concrete și că procedura ar trebui să fie continuată (cu posibilitatea stabilirii unui nou termen pentru corectare). 2.1. Evaluarea acțiunilor întreprinse de Polonia În conformitate cu noua recomandare a Consiliului emisă la 10 decembrie 2013, Poloniei i s-a recomandat să atingă un deficit global de 4,8 % din PIB în 2013, de 3,9 % din PIB în 2014 și de 2,8 % din PIB în 2015 (excluzând impactul transferurilor de active de la al doilea pilon al sistemului de pensii). Pe baza previziunilor macroeconomice care stau la baza recomandării Consiliului, această abordare este în concordanță cu o îmbunătățire a soldului structural de 1 % din PIB în 2014 și de 1,2 % din PIB în 2015. Poloniei i s-a recomandat, de asemenea, să implementeze în mod riguros măsurile pe care deja le-a anunțat și adoptat, completându-le cu măsuri suplimentare pentru a reuși o corectare sustenabilă a deficitului excesiv până în 2015. Poloniei i s-a acordat un termen limită - 15 aprilie 2014 - pentru a întreprinde măsuri concrete în scopul respectării recomandării și pentru a raporta în detaliu cu privire la strategia de consolidare avută în vedere pentru atingerea obiectivelor. La termenul stabilit, autoritățile poloneze au transmis Comisiei un raport în care prezintă măsurile pe care le-a luat ca răspuns la recomandarea Consiliului și în care definesc strategia de consolidare vizând încetarea situației de deficit public excesiv. Deficitul global din 2013, de 4,3 % din PIB, a fost mai mic decât nivelul recomandat de 4,8 % din PIB. Potrivit previziunilor Comisiei din primăvara anului 2014, soldul bugetului general va atinge un surplus de 5,7 % din PIB în 2014. Dacă această estimare este ajustată pentru a exclude transferul activelor de pensii (conform normelor statistice care vor fi în vigoare începând din septembrie 2014), soldul bugetului general se situează la -3,6 % din PIB în 2014, adică sub obiectivul global prevăzut în recomandare. Pentru 2015, în condițiile menținerii politicilor actuale, deficitul este estimat la 3,1 % din PIB (excluzând impactul transferului de active) și, prin urmare, va fi superior obiectivului de 2,8 % recomandat. Pe baza previziunilor Comisiei din primăvară, evoluția soldului structural ar trebui să fie în concordanță cu obiectivul recomandat de 1 % în 2014 și, la un nivel de 0,4 % din PIB, sub nivelul obiectivului stabilit pentru 2015. Tabelul 1. Polonia – Compararea previziunilor bugetare Proiecțiile Comisiei iau în considerare măsurile suficient de detaliate anunțate de Polonia în raportul său privind măsurile concrete și în programul de convergență. Majoritatea acestor măsuri au fost deja luate înainte de adoptarea de către Consiliu a noii recomandări în cadrul PDE la 10 decembrie 2013 și au fost deja incluse în previziunile Comisiei din toamna anului 2013. Conform evaluării Comisiei, se preconizează că măsurile suplimentare luate după emiterea recomandării în cadrul PDE vor avea un impact marginal în 2014 și vor reduce deficitul cu 0,1 % din PIB în 2015. După corectarea efectuată pentru a se ține cont de revizuirea în scădere a creșterii potențiale, precum și a evoluției veniturilor de după adoptarea recomandării Consiliului, îmbunătățirea structurală este estimată la 0,6 % din PIB în 2014, situându-se sub valoarea cerută de Consiliu. Această deficiență este confirmată de o evaluare „ascendentă”, care estimează dimensiunea efortului bugetar suplimentar din 2014 pe baza măsurilor discreționare privind veniturile și a evoluției cheltuielilor între scenariul de referință care a stat la baza recomandării Consiliului și previziunile Comisiei din primăvara anului 2014. Evaluarea arată un efort de - 0,1 % din PIB, comparativ cu valoarea recomandată de 0,4 % din PIB. În 2015, în condițiile menținerii politicilor actuale, variația ajustată a soldului structural este estimată la 0,1 % din PIB, cu mult sub valoarea de 1,2 % din PIB prevăzută în recomandarea revizuită din cadrul PDE. Această deficiență este confirmată de evaluarea „ascendentă”, în care se estimează un efort de - 0,8 % din PIB în 2015, cu mult sub efortul estimat ca necesar la momentul recomandării. Tabelul 2. Polonia - comparația evoluției soldului structural ajustat și a efortului bugetar pe baza previziunilor Comisiei din primăvara anului 2014 Având în vedere că Polonia a respectat recomandarea privind soldul global, precum și evoluția soldului structural în 2014, Comisia consideră că procedura trebuie suspendată. Cu toate acestea, există riscuri în ceea ce privește corectarea sustenabilă a deficitului excesiv în termenul stabilit, dat fiind că efortul bugetar, astfel cum reiese atât din evoluția soldului structural, cât și din evaluarea ascendentă, este mult sub nivelul recomandat. În special, pentru 2015, înainte de prezentarea bugetului pe 2015, serviciile Comisiei prognozează o scădere a deficitului global la 3,1 % din PIB (excluzând transferul activelor de pensii) și o îmbunătățire structurală de 0,4 % din PIB, valori care se situează sub obiectivele recomandate de Consiliu. Prin urmare, bugetul pe 2015 trebuie să includă măsuri de ajustare structurală pentru a asigura respectarea recomandării Consiliului. 2.2. Evaluarea acțiunilor întreprinse de Croația Consiliul a inițiat procedura de deficit excesiv în cazul Croației la 28 ianuarie 2014 și a recomandat corectarea deficitului excesiv până în 2016. Recomandarea din cadrul PDE cere Croației să atingă un deficit global de 4,6 % din PIB în 2014, de 3,5 % din PIB în 2015 și de 2,7 % din PIB în 2016.[2] Aceasta corespunde unei îmbunătățiri a soldului structural de 0,5 % din PIB în 2014, de 0,9 % din PIB în 2015 și de 0,7 % din PIB în 2016. Croației i s-a cerut, de asemenea, să adopte măsuri de consolidare în valoare de 2,3 % din PIB în 2014 și de 1,0 % din PIB în 2015 și 2016, pentru a realiza ajustarea necesară a soldului structural. Croației i s-a acordat un termen limită - 30 aprilie 2014 - pentru a întreprinde măsuri concrete în scopul respectării recomandării și pentru a raporta în detaliu cu privire la strategia de consolidare avută în vedere pentru atingerea obiectivelor. Croația a prezentat un raport cu privire la acțiunile întreprinse în contextul programului său de convergență. Tabelul 3. Croația - compararea previziunilor bugetare Pe baza informațiilor actuale și a previziunilor Comisiei din primăvara anului 2014, se estimează că deficitul public va ajunge la 3,8 % din PIB în 2014 și la 3,1 % din PIB în 2015. Dacă aceste proiecții sunt ajustate pentru a exclude transferul activelor de pensii (conform normelor statistice care vor fi în vigoare începând din septembrie 2014), deficitul public este estimat la 4,6 % din PIB și la 3,8 % din PIB în 2014 și respectiv 2015. Scenariul de referință al serviciilor Comisiei nu include totuși întregul set de măsuri prevăzut în pachetul de consolidare, din cauza insuficientei specificări a anumitor măsuri (cum ar fi economiile privind subvențiile sau transferurile sociale) și din cauza unor incertitudini cu privire la tratamentul contabil al anumitor măsuri (de exemplu, în cazul retragerii profiturilor din întreprinderile de stat). Totuși, ținând cont de ajustarea preconizată, se estimează că obiectivul nominal stabilit în contextul PDE va fi atins în 2014, în timp ce în 2015 obiectivul nominal va fi ratat cu ¼ % din PIB. Soldul structural se îmbunătățește cu 0,4 % din PIB în 2014 și cu 0,8 % din PIB în 2015, valori un pic mai mici decât îmbunătățirea de 0,5 % și 0,9 % din PIB prevăzută în recomandarea PDE. Tabelul 4. Croația - comparația evoluției soldului structural ajustat și a efortului bugetar pe baza previziunilor Comisiei din primăvara anului 2014 O analiză aprofundată bazată pe evoluția soldului structural ajustat și pe abordarea ascendentă, efectuată pentru a stabili dacă s-au întreprins măsuri concrete, arată o îmbunătățire de 0,2 % din PIB în 2014 și un efort de 0,8 % din PIB pentru 2015. Aceste valori sunt în ambii ani mai mici decât cele cerute, însă doar în mod marginal în 2015. Pe de altă parte, se estimează că efortul bugetar evaluat conform evaluării ascendente va fi conform recomandării, atât în 2014, cât și în 2015, cu măsuri care se ridică la 2,3 % din PIB în 2014, în concordanță cu cerința, și la 1,1 % din PIB în 2015, ușor peste valoarea recomandată de 1 % din PIB. Aceasta este o reflectare a faptului că ajustarea bugetară preconizată în program este susținută de un număr mare de măsuri, inclusiv creșteri ale contribuțiilor de asigurări sociale și de pensii și economii cu cheltuielile privind subvențiile, consumul intermediar și transferurile sociale. În contextul analizei aprofundate, ar trebui să se țină cont de faptul că toate aceste măsuri au fost adoptate ca răspuns la decizia Consiliului din ianuarie 2014 privind existența unui deficit excesiv. Angajamentul ferm al autorităților de a respecta recomandarea Consiliului se reflectă și în faptul că, după ce a devenit evident că revizuirea bugetului pentru 2014 din martie 2014 nu este suficientă pentru a respecta recomandările din cadrul PDE, autoritățile au adoptat măsuri suplimentare reprezentând 0,4 % din PIB. Având în vedere faptul că în 2014 se preconizează că obiectivul nominal va fi atins și că abordarea ascendentă arată că Croația a luat o serie de măsuri considerate necesare pentru atingerea obiectivelor structurale prevăzute în recomandarea PDE, și ținând cont de analiza aprofundată și de alți factori calitativi menționați mai sus, Comisia consideră că procedura pentru Croația trebuie să fie suspendată. Cu toate acestea, având în vedere că, în 2015, înainte de prezentarea bugetului pe 2015, serviciile Comisiei se așteaptă ca soldul global și îmbunătățirea structurală să se situeze sub obiectivele recomandate de Consiliu, bugetul pe 2015 trebuie să includă măsuri de ajustare structurală pentru a asigura respectarea recomandării Consiliului. 3. Concluzii Comisia consideră că Polonia și Croația au întreprins măsuri concrete și că, în prezent, nu sunt necesari pași suplimentari în cadrul procedurii de deficit excesiv. Comisia va continua să monitorizeze cu atenție evoluțiile bugetare, în conformitate cu tratatul și cu Pactul de stabilitate și creștere. Anexă. Tabele privind PDE Tabelul A1. Ajustarea efortului structural aparent în funcție de revizuirea creșterii potențiale – Detaliile calculelor Tabelul A2. Ajustarea efortului structural aparent în funcție de revizuirea scăderii/creșterii veniturilor – Detaliile calculelor [1]„Specificații privind punerea în aplicare a Pactului de stabilitate și creștere și orientări referitoare la forma și conținutul programelor de stabilitate și de convergență ”, disponibile la adresa web: http://ec.europa.eu/economy_finance/economic_governance/sgp/index_en.htm . [2] Obiectivele nu sunt corectate pentru a se ține cont de impactul transferului activelor în legătură cu reforma sistemului de pensii. Cu toate acestea, odată cu introducerea SEC 2010 în toamna anului 2014, acest impact va fi exclus din cifrele care vor forma baza evaluării realizate în cadrul PSC începând de la acea dată.